ନୂଆଦିଲ୍ଲୀ : ଉତ୍ତର-ପୂର୍ବ ଦିଲ୍ଲୀ ସାମ୍ପ୍ରଦାୟିକ ହିଂସା ତଥା ବିଜେପି ନେତାଙ୍କ ଘୃଣିତ ମନ୍ତବ୍ୟ ସମ୍ପର୍କରେ କଡ଼ା ଆଭିମୁଖ୍ୟ ଗ୍ରହଣ କରିଛନ୍ତିି ସୁପ୍ରିମକୋର୍ଟ। ଦିଲ୍ଲୀ ହାଇକୋର୍ଟ ମାମଲାର ଶୁଣାଣିକୁ ଗୋଟିଏ ମାସ ମୁଲତବୀ ରଖିବା ନେଇ ସୁପ୍ରିମକୋର୍ଟ ବୁଧବାର, ୪ତାରିଖରେ ଅସନ୍ତୋଷ ବ୍ୟକ୍ତ କରିବା ସହ 'ଏଭଳି ସମ୍ବେଦନଶୀଳ ମାମଲାର ଶୁଣାଣି ଗୋଟିଏ ମାସ ମୁଲତବୀ ରଖିବା ଅଯୌକ୍ତିକ; ତୁରନ୍ତ ଏହାର ଶୁଣାଣି କରାଯାଉ' ବୋଲି ନିର୍ଦେଶ ଦେଇଛନ୍ତି। ଆସନ୍ତା ୬ ତାରିଖ, ଶୁକ୍ରବାର ଏହି ମାମଲାର ଶୁଣାଣି ସହ ବିଚାର ଶୀଘ୍ର ଶେଷ କରିବାକୁ ପ୍ରଧାନ ବିଚାରପତି ଏସ୍.ଏ ବୋବଡେ ଅଧ୍ୟକ୍ଷ ଥିବା ପୀଠ ଦିଲ୍ଲୀ ହାଇକୋର୍ଟକୁ ନିର୍ଦେଶ ଦେଇଛନ୍ତି। ଏହି ପୀଠରେ ବିଚାରପତି ବି.ଆର ଗାଭାଇ ଓ ବିଚାରପତି ସୁର୍ଯ୍ୟକାନ୍ତ ସଦସ୍ୟ ଅଛନ୍ତି। ଘୃଣିତ ମନ୍ତବ୍ୟ ପାଇଁ ତିନି ବିଜେପି ନେତାଙ୍କ ବିରୋଧରେ ଏତଲା ରୁଜୁ କରିବାକୁ ଗତ ୨୬ତାରିଖରେ ଦିଲ୍ଲୀ ହାଇକୋର୍ଟଙ୍କ ଗୋଟିଏ ପୀଠ ନିର୍ଦେଶ ଦେଇଥିବାବେଳେ ଏହାର ୨୪ଘଣ୍ଟା ନ ପୂରୁଣୁ ଅନ୍ୟ ଗୋଟିଏ ପୀଠ ମାମଲାର ଶୁଣାଣିକୁ ଗୋଟିଏ ମାସ ଘୁଞ୍ଚାଇ ଦେଇଥିଲେ।
ବିଚାରପତି ଏସ୍. ମୁରଲୀଧର ଓ ବିଚାରପତି ତଲୱନ୍ତ ସିଂହ ଗତ ୨୬ରେ ଦିଲ୍ଲୀ ହିଂସାକାଣ୍ଡ ଉପରେ ଶୁଣାଣି ଆରମ୍ଭ କରିଥିଲେ। ବିଚାରପତି ମୁରଲୀଧର ହିଂସାକୁ ଉସୁକାଇବା ଅଭିଯୋଗରେ ତିନି ବିଜେପି ନେତା କପିଳ ମିଶ୍ର, ଅନୁରାଗ ଠାକୁର ଓ ପର୍ବେଶ ଶର୍ମାଙ୍କ ବିରୋଧରେ ତୁରନ୍ତ ଏତଲା ଦାୟର କରି ଗୁରୁବାର (୨୭ତାରିଖ) ଅପରାହ୍ଣ ୩ଟା ସୁଦ୍ଧା ଅଦାଲତକୁ ଜଣାଇବା  ପାଇଁ ନିର୍ଦେଶ ଦେଇଥିଲେ। ଏହି ନିର୍ଦେଶର କେଇ ଘଣ୍ଟା ପରେ ମୁରଲୀଧରଙ୍କ ବଦଳି ଆଦେଶ ପ୍ରକାଶ ପାଇଥିଲା। ଏହି ପରିପ୍ରେକ୍ଷୀରେ ଏତଲା ଦାୟର ପାଇଁ ହାଇକୋର୍ଟ ଦେଇଥିବା ନିର୍ଦେଶ ଅନୁପାଳନ ହୋଇ ନ ଥିଲା।
